b'\n_START_ARTICLE_\nTaivasten valtakunnan avaimet\n_START_PARAGRAPH_\nTaivasten valtakunnan avaimilla (my\xc3\xb6s Pyh\xc3\xa4n Pietarin avaimet) tarkoitetaan kristinuskossa avaimia, jotka Jeesus luovutti Matteuksen evankeliumin mukaan apostoli Simonille tehden t\xc3\xa4st\xc3\xa4 Pietarin. Pietari kuvataan usein kyseisten avainten kanssa. Aihetta esitt\xc3\xa4viss\xc3\xa4 allegorisissa kuvissa avaimia on yleens\xc3\xa4 kaksi yhteen niputettuina ja ne ovat suurikokoisia. Monesti avainten p\xc3\xa4\xc3\xa4h\xc3\xa4n on kuvattu latinalaisen ristin muotoinen syvennys. Kuvissa molemmat avaimet ovat usein identtisi\xc3\xa4.\n_START_SECTION_\nRaamatullinen perusta\n_START_PARAGRAPH_\nTaivasten valtakunnan avaimilla viitataan Jeesuksen Matteuksen evankeliumin 16. luvun 19. ja 20. jakeessa apostoli Pietarille antamaan valtaan syntien anteeksiantamiseen ja anteeksiannon pid\xc3\xa4tt\xc3\xa4miseen:_NEWLINE_\xc2\xbbJa min\xc3\xa4 sanon sinulle: Sin\xc3\xa4 olet Pietari [kallio], ja t\xc3\xa4lle kalliolle min\xc3\xa4 rakennan kirkkoni. Sit\xc3\xa4 eiv\xc3\xa4t tuonelan portit voita. Min\xc3\xa4 olen antava sinulle taivasten valtakunnan avaimet. Mink\xc3\xa4 sin\xc3\xa4 sidot maan p\xc3\xa4\xc3\xa4ll\xc3\xa4, se on sidottu taivaissa, ja mink\xc3\xa4 sin\xc3\xa4 vapautat maan p\xc3\xa4\xc3\xa4ll\xc3\xa4, se on my\xc3\xb6s taivaissa vapautettu.\xc2\xbb _NEWLINE_(Matt. 16:18-19)_NEWLINE_Matteuksen evankeliumissa Jeesus antaa saman vallan my\xc3\xb6s muille apostoleilleen, n\xc3\xa4in my\xc3\xb6s Johanneksen evankeliumissa. On huomattava, ett\xc3\xa4 evankeliumikertomuksissa avainten valtaa ei luovuteta kaikille opetuslapsille, vaan pelk\xc3\xa4st\xc3\xa4\xc3\xa4n apostoleille.\n_START_SECTION_\nAvainten valta\n_START_PARAGRAPH_\nValtaa antaa syntej\xc3\xa4 anteeksi ja pid\xc3\xa4tt\xc3\xa4\xc3\xa4 anteeksianto nimitet\xc3\xa4\xc3\xa4n usein avainten vallaksi (lat. potestas clavium). Teologisessa kielenk\xc3\xa4yt\xc3\xb6ss\xc3\xa4 avainten valta ymm\xc3\xa4rret\xc3\xa4\xc3\xa4n joko tarkkana k\xc3\xa4sitteen\xc3\xa4, jolloin se tarkoittaa nimenomaisesti valtaa antaa syntej\xc3\xa4 anteeksi (lat. potestas absolutionis, absoluutiovalta), tai laajana k\xc3\xa4sitteen\xc3\xa4, jolloin se tarkoittaa kaikkea kirkollista valtaa. Synninp\xc3\xa4\xc3\xa4st\xc3\xb6\xc3\xb6n liittyy erityisesti kysymys jurisdiktiosta eli hallintovallasta (lat. potestas iurisdictionis). T\xc3\xa4m\xc3\xa4 tulkinta on yhteinen sek\xc3\xa4 roomalaiskatoliselle ett\xc3\xa4 luterilaiselle kirkolle.\n_START_SECTION_\nPaavius ja jurisdiktiovalta\n_START_PARAGRAPH_\nKatolisen kirkon n\xc3\xa4kemyksen mukaan Pietarista tuli kaikkien apostolien johtaja Jeesuksen luovuttaessa t\xc3\xa4lle avaimet. Samalla katolinen kirkko katsoo, ett\xc3\xa4 Pietarista tuli ensimm\xc3\xa4inen paavi. Pietarinkirkon kupolin sis\xc3\xa4reunaan onkin kirjoitettu: Tu es Petrus et super hanc petram aedificabo ecclesiam meam et tibi dabo claves regni caelorum (suomeksi Sin\xc3\xa4 olet Pietari, ja t\xc3\xa4lle kalliolle min\xc3\xa4 rakennan kirkkoni. Min\xc3\xa4 olen antava sinulle taivasten valtakunnan avaimet). _NEWLINE_Katolinen kirkko katsoo paavin Pietarin seuraajana olevan ylin kirkollinen auktoriteetti maan p\xc3\xa4\xc3\xa4ll\xc3\xa4 ja siten kantavansa avainten vallan korkeinta muotoa. Paavin valtaan kuuluu oikeus julistaa jokin asia tai henkil\xc3\xb6 pannaan. Taivasten valtakunnan avaimet ovatkin yksi paavin tunnuksista. Vatikaanin vaakunassa on t\xc3\xa4m\xc3\xa4n merkkin\xc3\xa4 kaksi avainta. Vaakunan osana avaimet ovat mukana my\xc3\xb6s Vatikaanivaltion lipussa._NEWLINE_Kirkollisen vallan p\xc3\xa4\xc3\xa4tyypit ovat opetusvalta (ks. magisterium), papillinen tai sakramentaalinen valta (lat. potestas sacerdotalis, sacramentalis) ja hallintovalta. Paavin lis\xc3\xa4ksi katolisessa kirkossa jurisdiktio- eli hallintovaltaa k\xc3\xa4ytt\xc3\xa4v\xc3\xa4t piispat. Papillista valtaa k\xc3\xa4ytt\xc3\xa4v\xc3\xa4t paavi, piispat ja papit ja opetusvaltaa ensisijaisesti piispa. Vallan p\xc3\xa4\xc3\xa4tyyppien alla voidaan, erityisesti papillisessa vallassa, n\xc3\xa4hd\xc3\xa4 alaluokitteluja kuten esim. valta antaa syntej\xc3\xa4 anteeksi (absoluutiovalta) ja valta vihki\xc3\xa4 papiksi (lat. potestas ordinis).\n_START_SECTION_\nLuterilaisuus ja absoluutiovalta\n_START_PARAGRAPH_\nAvainten valta tarkkana k\xc3\xa4sitteen\xc3\xa4 koskee ennen kaikkea absoluutiovaltaa eli valtaa antaa syntej\xc3\xa4 anteeksi. Katolisen kirkon opin mukaan t\xc3\xa4m\xc3\xa4 valta on ensisijaisesti piispalla ja toissijaisesti papilla. Valtaa k\xc3\xa4ytet\xc3\xa4\xc3\xa4n ripin sakramentilla. Pappi tarvitsee luvan toimia hiippakunnassa, jotta h\xc3\xa4n voi laillisesti toimittaa ripin sakramenttia. Luterilainen kirkko kuuluu samaan teologiseen traditioon ja pit\xc3\xa4\xc3\xa4 absoluutiovallan sek\xc3\xa4 muunkin hengellisen vallan piispoilla ja papeilla: "avainten valta eli piispojen valta merkitsee evankeliumin mukaisesti valtaa ja Jumalan k\xc3\xa4sky\xc3\xa4 saarnata evankeliumia, antaa anteeksi ja pid\xc3\xa4tt\xc3\xa4\xc3\xa4 synnit sek\xc3\xa4 toimittaa sakramentit" (Augsburgin tunnustus XXVIII, 5). Luterilaiset tunnustuskirjat pit\xc3\xa4v\xc3\xa4t osin rippi\xc3\xa4 jopa sakramenttina. Vaikka my\xc3\xb6hempi luterilaisuus on luopunut nimitt\xc3\xa4m\xc3\xa4st\xc3\xa4 rippi\xc3\xa4 sakramentiksi, sit\xc3\xa4 edelleen pidet\xc3\xa4\xc3\xa4n syntien anteeksiannon todellisena paikkana._NEWLINE_Luterilaisuudessa on eri\xc3\xa4vi\xc3\xa4 mielipiteit\xc3\xa4 siit\xc3\xa4, tuleeko rippi\xc3\xa4 pit\xc3\xa4\xc3\xa4 yleisen pappeuden piiriin kuuluvana teht\xc3\xa4v\xc3\xa4n\xc3\xa4 vai onko se selke\xc3\xa4sti erityiselle pappisviralle kuuluva teht\xc3\xa4v\xc3\xa4. Maallikkojen asemaa korostava her\xc3\xa4tysliikekristillisyys on usein pit\xc3\xa4nyt rippi\xc3\xa4 teht\xc3\xa4v\xc3\xa4n\xc3\xa4, jonka maallikkokin voi toimittaa. Suomessa avainten valtaa korostetaan erityisesti lestadiolaisessa her\xc3\xa4tysliikkeess\xc3\xa4. Teologisessa kielenk\xc3\xa4yt\xc3\xb6ss\xc3\xa4 erotetaan toisistaan rippi ja armonvakuutus; rippi\xc3\xa4 pidet\xc3\xa4\xc3\xa4n l\xc3\xa4hes sakramentaalisena armonv\xc3\xa4lineen\xc3\xa4, joka julistaa synnit anteeksi t\xc3\xa4ss\xc3\xa4 ja nyt, kun taas armonvakuutus muistuttaa ja vakuuttaa Kristuksen jokaiseen hetkeen ja paikkaan ulottuvasta syntej\xc3\xa4 anteeksiantavan uhrin voimasta, jonka uskomalla synnit saa anteeksi. Suomen evankelisluterilainen kirkko on s\xc3\xa4\xc3\xa4t\xc3\xa4nyt yksityisen ripin nimell\xc3\xa4 kulkevan kirkollisen toimituksen, jonka "voi ottaa vastaan pappi, muu seurakunnan ty\xc3\xb6ntekij\xc3\xa4 tai seurakuntalainen." Yksityist\xc3\xa4 rippi\xc3\xa4 ei ole siis kirkon toimituksena rajattu vain pappien teht\xc3\xa4v\xc3\xa4ksi. Salassapitovelvollisuus on kuitenkin s\xc3\xa4\xc3\xa4detty papille ja lehtorille ehdottomana, eik\xc3\xa4 heit\xc3\xa4 tuomioistuin voi pakottaa kertomaan ripiss\xc3\xa4 paljastettua - eik\xc3\xa4 sit\xc3\xa4 voida k\xc3\xa4ytt\xc3\xa4\xc3\xa4 todisteena, vaikka pappi sen paljastaisikin. Jonkun muun, kuten muun seurakunnan ty\xc3\xb6ntekij\xc3\xa4n tai seurakuntalaisen tuomioistuin voi kuitenkin pakottaa paljastamaan ripiss\xc3\xa4 kerrotun.'